b'\n_START_ARTICLE_\nStrojilo\n_START_PARAGRAPH_\nStrojila so vodne raztopine organskih ali anorganskih snovi, s katerimi strojijo \xc5\xbeivalske ko\xc5\xbee. Strojila delimo na: rastlinska strojila, strojila \xc5\xbeivalskega izvora, mineralna, sinteti\xc4\x8dna in pomo\xc5\xbena strojila.\n_START_SECTION_\nRastlinska strojila\n_START_PARAGRAPH_\nRastlinska ali vegetabilna strojila pridobivajo iz razli\xc4\x8dnih rastlinskih delov, kakor npr. iz lubja, lesa, ali pa plodov in izrastkov razli\xc4\x8dnega drevja. V rastlinskih strojilih se nahajajo \xc4\x8dreslovine, od katerih je najva\xc5\xbenej\xc5\xa1i tanin. Tanin ima trpek okus, v vodi se topi, a z beljakovinami tvori neraztopne snovi. Najva\xc5\xbenej\xc5\xa1a vegetabilna strojila so \xc4\x8dreslo, les in rujevina._NEWLINE_\xc4\x8creslo se imenuje zmleto lubje, ki vsebuje veliko \xc4\x8dreslovine. Tak\xc5\xa1no lubje je smrekovo lubje (ima do 10\xc2\xa0% \xc4\x8dreslovine), hrastovo lubje (do 14\xc2\xa0%), brezovo lubje ter lubje nekaterih tropskih dreves kakor mimoza (do 30\xc2\xa0% \xc4\x8dreslovine) in maleto (43\xc2\xa0% \xc4\x8dreslovine) in \xc5\xa1e mnoga druga drevesa._NEWLINE_Les nekaterih dreves vsebuje tudi \xc4\x8dreslovino in se zato iz njega pridobiva tanin. Pri nas se je v ta namen izkori\xc5\xa1\xc4\x8dal hrastov in kostanjev les (od 4 do 8\xc2\xa0% tanina). V svetovni proizvodnji tanina pa je najva\xc5\xbenej\xc5\xa1i les quebracha, ki ga pridobivajo iz neke vrste hrasta, ki raste v Ju\xc5\xbeni Ameriki. Mnogo tanina pa daje neka akacija, imenovana katehu._NEWLINE_Rujevina, imenovana tudi \xc5\xa1mak, je najplemenitej\xc5\xa1a vrsta rastlinskega strojila. Pridobivajo jo iz listov grma ruja, ki raste ob Sredozemskem morju in ima do 27\xc2\xa0% tanina. Rujevino uporabljajo za strojenje tankih in finih ko\xc5\xbe svetle barve. Po strojenju z rujevino postanejo ko\xc5\xbee zelo mehke in elasti\xc4\x8dne.\n_START_SECTION_\nStrojila \xc5\xbeivalskega izvora\n_START_PARAGRAPH_\nStrojila \xc5\xbeivalskega izvora so razna ribja olja, posebno olje polenovke (trska) in sardin, ki vsebujejo mnogo nenasi\xc4\x8denih ma\xc5\xa1\xc4\x8dobnih kislin (trani).\n_START_SECTION_\nMineralna strojila\n_START_PARAGRAPH_\nMineralna strojila so kromove soli in to kromov galun ali pa kalijev bikromat innatrijev bikromat in kuhinjska sol.\n_START_SECTION_\nSinteti\xc4\x8dna strojila\n_START_PARAGRAPH_\nPridobivajo se iz naftnih spojin in imajo razzli\xc4\x8dna komercialna imena. Najbolj je poznan tanigan. Sinteti\xc4\x8dna strojila so nadomestila vsa doslej znana strojila, ker se s tem \xc5\xa1tedi taninski les.'